Rykie van Reenen - Wikipedia
Rykie van Reenen (1923 - 2003) was een van die grootste Afrikaanse joernaliste van die tweede helfte van die twintigste eeu.
31 Desember 1923
Rykie van der Byl van Reenen is op 31 Desember 1923 op die plaas Waterkloof in die distrik Darling aan die Weskus gebore. Aan die Universiteit van Stellenbosch behaal sy die B.A.-graad met Afrikaans, Engels en Latyn en 'n M.A.-graad in Engels, almal met onderskeiding.
In 1945 tree sy as joernalis in diens by Die Burger en word daar 'n baanbreker vir die vrou (en veral die Afrikaanssprekende vrou) in die joernalistiek. Alhoewel sy aanvanklik haar beperk het tot vrouesake, het sy mettertyd politieke en sosiale kommentaar gelewer. Veral deur haar bydraes tot die rubriek Van Alle Kante (waar sy in die voetspore van C.J. Langenhoven gestaan het) het sy bekendheid verwerf. In 1965 aanvaar sy 'n betrekking by die Johannesburgse Afrikaanse dagblad Beeld. Haar rubriek Randakker verskyn in Beeld en later in die Sondagblad Rapport. 'n Keur uit haar rubrieke is in 1980 gepubliseer onder die titel Op die Randakker. Tydens die Jom Kippoer-oorlog in 1967 maak sy naam as oorlogskorrespondent. Nasionale Pers se direksie bevorder haar tot assistentredakteur van Rapport en word so die eerste vrou in die land in die joernalistiek in so 'n hoë pos.
Om gesondheidsredes tree sy in 1980 af en vestig haar op Yzerfontein, naby haar geboorteplek. Sy beperk hierna haar skryfwerk hoofsaaklik tot resensies. Op 28 Desember 2003 sterf sy in haar aftreehuis.
Op die Randakker. (1981)
Heldin uit die vreemde: die verhaal van Emily Hobhouse. Kaapstad: Tafelberg, 1970 (SA gallery, 2)
Emily Hobhouse – Boer War letters. Kaapstad: Human & Rousseau, 1984
Alba Bouwer – die lang reis van hart tot hart: 'n keur uit haar toesprake. Kaapstad: Tafelberg, 1995
Saam met Alba Bouwer en Anna Rothmann: drie versamelbundels uit die werk van M.E.R., naamlik Kom nader, Familiegesprek en 'n Kosbare erfenis